Literatura i terror s'entremesclen en el nou espectacle teatral de Wichita Co: 'Una vez, una casa'
07 de desembre 2021

La companyia teatral Wichita Co recalarà a Sagunt este dissabte, 11 de desembre, amb la seua nova obra _Una vez, una casa_, que es representarà en el Centre Cultural Mario Monreal a partir de les 20.00 hores.

Literatura i terror es donen la mà en esta tragèdia. Es tracta d'un retrobament: dos dones, dos amigues, que es van conéixer en un taller d'escriptura es retroben a la casa d'una d'elles després de molts anys sense veure's. Una casa pairal perduda enmig de l'altiplà, envoltada inusualment d'arbres; i també de buit i silenci. Les dones han canviat, el seu país també. Passen la vesprada parlant. Parlen del pas del temps. Parlen dels somnis que tenien. Parlen de la relació que van mantindre. I també parlen de literatura... Es posen al dia en la casa, la casa pairal custodiada per vint rottweilers…

Què passaria si la deriva i les problemàtiques del món actual ens portaren a enfrontar-nos a noves formes de privació de llibertat? De quin costat se situarien la literatura i l'art? En quin lloc es posicionarien els autors? Què serien capaços de fer per continuar escrivint? Este espectacle dramàtic parla de literatura i del terror. I de com ambdós, literatura i terror, a vegades, es donen la mà.

_Una vez, una casa_ és una obra escrita i dirigida per Víctor Sánchez Rodríguez i està interpretada per les actrius Silvia Valero, Rebeca Valls i Paula Puchalt. Les entrades per a la representació, d'aproximadament hora i mitja de duració, tenen un cost de 10 euros i es poden adquirir en la pàgina web Servientradas a través del [**enllaç**](https://www.servientradas.com/espectaculo/AYUNTAMIENTO_DE_SAGUNTO/3/una-vez-una-casa.html).

Esta activitat forma part de la programació de la regidoria de Cultura de l'Ajuntament de Sagunt. Es recorda que, amb motiu de la pandèmia, durant el desenvolupament de la representació es disposaran per part de l'organització totes les mesures de prevenció enfront de la COVID-19 marcades per les autoritats sanitàries, que seran així mateix d'obligatori compliment per al públic assistent a l'obra.![](/media/4vppoqha/c_cartell.jpg?width=587&height=832)

*   [](http://www.facebook.com/sharer.php?u=https://aytosagunto.es/va/actualitat/literatura-i-terror-s-entremesclen-en-el-nou-espectacle-teatral-de-wichita-co-una-vez-una-casa/ "Facebook")
*   [](http://twitter.com/share?url=https://aytosagunto.es/va/actualitat/literatura-i-terror-s-entremesclen-en-el-nou-espectacle-teatral-de-wichita-co-una-vez-una-casa/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/literatura-i-terror-s-entremesclen-en-el-nou-espectacle-teatral-de-wichita-co-una-vez-una-casa/ "Linked In")
*   [](mailto:?body=https://aytosagunto.es/va/actualitat/literatura-i-terror-s-entremesclen-en-el-nou-espectacle-teatral-de-wichita-co-una-vez-una-casa/)